આઝાદીનાં 72 વર્ષે બળેજ ગામના ભુવા કેડા નેશ વિસ્તારમાં પાયાની સુવિધાનો અભાવ છે. આ વિસ્તારમાં પ્રાથમિક જરૂરીયાતો જેવી કે રોડ, ગટર, પાણી, લાઈટ અને આરોગ્યને લગતા વિકાસના કામો પણ થયા નથી કે અમલી કરવામાં પણ આવ્યા નથી. જેથી અલગ-અલગ પ્રશ્નોને લઈને બળેજ ગામનાં ગ્રામપંચાયતનાં સદસ્ય ડાયાભાઈ ભીમાભાઈ ઉલવાએ મુખ્યમંત્રી વિજય રૂપાણીને લેખિતમાં પત્ર પાઠવી રજૂઆત કરી હતી. પત્રમાં જણાવ્યું હતું કે 2015-16 નાં વિલેજ ડેવલોપમેન્ટ પ્લાનમાં ભુવા નેશનો સમાવેશ થયેલ હોવા છતાં કામ થયેલ નથી. 2017-18 માં વિલેજ ડેવલોપમેન્ટમાં રોડ અને શૌચખાડાનું કામ પણ થયેલ નથી. આ ઉપરાંત ગ્રામપંચાયતમાં આવતી ગ્રાન્ટો વસ્તીનાં આધારે આવતી હોવા છતાં ભુવાકેડા નેશ વંડા ફળીયામાં કોઈ વિકાસનું કાર્ય થયેલ નથી. આ વિસ્તાર ગંદકીથી ખદબદે છે. પાણીનો ગંભીર પ્રશ્ન છે. શૌચાલયો માત્ર કાગળો ઉપર જ બને છે.